
(Forskerforum 1/2005) Får vi en finansieringsmodell som vil fungere for høgskolene, spør Ole Jakob Sørensen i månedens kronikk. Han ser store betenkeligheter med forslagene til nye finansieringsmodeller for forskningen.

	STATLIGE HØGSKOLER ER på lik linje med annen høgere utdanning i lovs form pålagt å gi forskningsbasert undervisning. De samme høgskolene har også et betydelig politisk press på seg om å være aktive medspillere i regional utvikling både innen næringsliv, kultur og forvaltning. Noen ganger kan en undres om det er samsvar mellom politiske ønsker og realiteter med hensyn til arbeidsmulighetene – og er det slik at det blir det bedre med nye finansieringsmodeller?
Med et lite tilbakeblikk er det slik at Distriktshøgskolene før 1994 hadde lagt opp til en universitetskultur som la stor vekt på forskningsmulighetene for sine ansatte, mens dette i mindre grad var tilfelle ved de institusjonene distriktshøgskolene i 1994 ble slått sammen med. Etter 10 år har en ved mange statlige høgskoler lykkes med å fremme FoU-kultur ved alle fagmiljøer – et betydelig løft som en først nå begynner å se resultatene av i form av antallet ansatte med dr. grad og førstekompetanse og generell økt motivasjon og kultur for forskning. Samtidig har mange statlige høgskoler i denne perioden, med bakgrunn i politiske ønsker, utviklet mange EVU-tilbud ut fra regionale ønsker og behov. Det er nok dessverre slik at oppbyggingen av EVU-aktivitet med stor sannsynlighet har gått ut over en potensiell innsats på FoU-fronten. Inntjening til institusjonen ved EVU-oppdrag er lettere enn FoU og blir dermed ofte automatisk prioritert, når økonomien ellers er strammet inn.

DE SISTE TRE ÅRENE har kvalitetsreformen medført økt fokus på undervisningen ut fra en modell som gir økonomisk belønning eller straff ut fra hvilken grad en lykkes med studentene til eksamen. Selv om det sies at kvalitetsreformens ekstrainnsats er finansiert, føler likevel en stor andel av personalet at økt tid og fokus på undervisning går på bekostning av mulighetene til å prioritere tid til FoU-prosjekter.
Vi som arbeider ved høgskolene føler ofte at omgivelsene forventer en innsats på FoU av oss som om vi har samme betingelser til dette som universitetene og de vitenskapelige høgskolene. Det har vi i henhold til særavtalens tolkinger ikke - og finansieringen av statlige høgskoler er deretter. Våre rammebetingelser er forskjellige fra universitetenes, og for fagstaben ved de gamle distriktshøgskolene er tidsressursen til FoU nå mindre enn tidligere.
De siste årene har FoU ved høgskolene blitt finansiert etter en modell som tar hensyn til antall ansatte med førstekompetanse, ekstern prosjektinntjening og produserte studiepoeng. Denne finansieringsmodellen har sine svakheter, men en har tilpasset seg dette systemet, til dels også med hensyn til intern fordeling. Det bygges opp kompetanse, som en kan håpe på at får gode FoU-muligheter seinere.
Men, med det samme ett system er satt i funksjon, kommer signalene om nye modeller for finansiering av FoU. Fremdeles er den nye modellen under utforming, og mye er uavklart med hensyn til hvordan dette er tenkt gjennomført. Konsekvensene er også uklare. Det gjelder derfor å følge med i tida framover, for forslaget som kommer kan få svært betenkelige bieffekter.

DET NYE FORSLAGET går i hovedsak ut på å resultatbasere finansieringen av FOU. Dette betyr som prinsipp at det er resultatet av gjennomførte prosjekter, publisert i gitte tidsskrifter og lignende, som skal gi institusjonene midler til nye prosjekter og prosjektutvikling. En slik finansieringsmodell, som allerede skal fungere fra 2006, kan bli en kraftig nedtur for FOU-arbeid ved statlige høgskoler. 
I et langsiktig perspektiv ser jeg det som riktig og nødvendig å innføre finansieringsmodeller som likestiller finansiering av FoU mellom universitet og høgskoler. Dette er viktig for både å fremme og fokusere på kvalitet i høgskolenes FoU-virksomhet. På kort sikt er jeg betenkt dersom modellen ikke tar hensyn til at forutsetningene ikke er tilnærmet likeverdige. Det må ligge en langsiktig strategi og modell til grunn for FoU ved statlige høgskoler, der både en rolleavklaring og rolleforståelse må på plass. Da først kan en utvikle finansieringsmodeller som tar hensyn til hele sektoren. 
De regionale FoU-oppgavene, ofte med hovedfokus på utviklingsarbeid, har gitt oss og vil komme til å gi oss prosjekter der publisering i internasjonale tidsskrifter er lite påaktet. For å kompensere for dette foreslås det at høgskolene også skal ha et system med FoU-finansiering, basert på ”formidlingsinnsats”. Hva som ligger i dette er så langt ikke nærmere definert, men jeg liker ikke tanken på at det skal være en særbehandling for høgskolene. Jeg tror det vil være riktig at også universitetene skal ha denne muligheten.

FINANSIERINGSMODELL FOR FOU, med basis i publiseringer i vitenskapelige tidsskrifter, eventuelt også en formidlingskomponent, må bli en FoU-premiering etter ”gulrotprinsippet”. Det er en modell som vil øke fokus på publiseringskvalitet, og i denne sammenheng derfor en riktig vei å gå. Men da må det i tillegg være en forutsetning at en samtidig har en solid modell for en basisfinansiering av FoU med hensyn til tidsressurser og grunnleggende drift, slik at alle kan konkurrere på tilnærmet like vilkår om store og små prosjekter.
Jeg er også betenkt over eventuell innføring av en finansieringsmodell som ikke tar høyde for tidsaspektene ved internasjonal, så vel som mer nasjonal og lokal, FoU-virksomhet. Det ligger ofte betydelig innsats til grunn for å fremme og få antatt et FoU-prosjekt. Prosjektets gjennomføring vil i eget fagområde ofte ta flere år. Tidspunkt fra rapportfase til publisering er ikke alltid lett å forutsi – og finansieringsgrunnlaget skal bli publiserte arbeider, med uttelling til institusjonen to år etter. Personlig motivering kan også bli vanskelig å etablere i et system der andre høster fruktene av egen innsats. 
Dersom publiseringsaktivitet er litt ujamn fra år til år får vi raskt en ustabil og uforutsigbar FoU-finansiering/-premiering som vanskelig forenes med langsiktig planlegging.

JEG ER OGSÅ SKEPTISK TIL hvordan et ”gulrotsprinsipp” over tid vil fungere i oppfylling av de politiske signaler og ønsker om faglig samarbeid på tvers av institusjoner nasjonalt så vel som internasjonalt, når en stykkpris per publikasjon skal fordeles. Det ønskes samarbeid, men det skisseres finansieringsmodeller som kun vil virke motsatt! Betalingen per publikasjon skal fordeles mellom eventuelt samarbeidende institusjoner og antall forfattere fra hver institusjon. En vil med andre ord tape på samarbeide med andre – og legger kun til rette for å unngå samarbeid lokalt, nasjonalt og internasjonalt. Så moralen må nå være: Unngå for enhver pris ”outsourcing” av prosjekter fra egen høgskole eller universitet, og samarbeid ikke med andre. Jeg ser det også som betenkelig at heller ikke instituttsektoren er inkludert i denne finansieringsmodellen. 
Det er også klart at det foreslåtte ”gulrotsprinsippet” i FoU-finansieringsmodellen heller ikke tar hensyn til at arbeidsomfanget på publiserte artikler i et tidsskrift kan være formidabelt forskjellig. Jeg forstår vanskelighetene, men dette burde vært løst på en måte. Det kan raskt bli en lukrativ strategi å dele opp en potensielt stor publikasjon i mange små - uten at dette nødvendigvis fremmer faglig kvalitet.
Jeg anser det dessuten som uheldig på lang sikt at den nye finansieringsmodell for FoU i så sterk grad vil ”straffe” samarbeid mellom institusjoner. Dette kan motvirkes på flere måter. En måte kan være å inkludere instituttsektoren på en slik måte at også de får en FoU-premiering for publiseringsinnsatsen, og at det legges innen plussfaktor i modellen for å samarbeide. Dette må vurderes og avklares nærmere.

OPPBYGGING AV FORSKNINGSKULTUR og gjennomføring av forskningsoppgaver er tidkrevende prosesser. Det er mye bra i de foreslåtte FoU-finansieringsmodellene med tanke på fremme av faglig kvalitet og fokus på hvor og hvorledes en publiserer. Det er bra at universitetene og høgskolene på sikt blir likestilt med hensyn til faglige krav og får samme muligheter, men jeg mener at denne premieringsmodellen også er avhengig av sikre basisbevilgninger. Det bekymrer at modellen så langt kun ”straffer” samarbeid økonomisk og dermed legger alle føringer på å unngå samarbeid med andre institusjoner. Det er nok bra med noen resultatbaserte ”gulrotsordninger” med hensyn til tilleggsbevilgninger, men da i modeller som gjelder likt for alle institusjoner i Norge, i en modell som motiverer for samarbeid og kreativitet.
Mye er ikke avklart i den forestående prosessen. Det finnes heller ingen antydning om hvilket beløp institusjonen får per publiserte artikkel, men en får håpe at vi ikke står foran et finansieringssystem som forutsetter at gulrota må spises før den er sådd?

